
PASIŪLYMAS DĖL EUROPOS PARLAMENTO REZOLIUCIJOS
dėl dirbtinio intelekto poveikio finansų sektoriui
(2025/2056(INI))
Europos Parlamentas,
–	atsižvelgdamas į 2025 m. balandžio 9 d. Europos Komisijos komunikatą dėl DI žemyno veiksmų plano (COM(2025)0165),
–	atsižvelgdamas į 2025 m. vasario 25 d. Europos vertybinių popierių ir rinkų institucijos (ESMA) ataskaitą „Dirbtinis intelektas ES investiciniuose fonduose: diegimas, strategijos ir portfelių pozicijos“,
–	atsižvelgdamas į 2024 m. gegužės 30 d. ESMA viešą pareiškimą dėl dirbtinio intelekto (DI) naudojimo teikiant mažmenines investicines paslaugas,
–	atsižvelgdamas į 2025 m. vasario 10 d. Europos draudimo ir profesinių pensijų institucijos (EIOPA) ataskaitą „EIOPA nuomonės dėl DI valdymo ir rizikos valdymo poveikio vertinimas“,
–	atsižvelgdamas į 2024 m. balandžio 30 d. EIOPA ataskaitą „Ataskaita dėl Europos draudimo sektoriaus skaitmeninimo“,
–	atsižvelgdamas į 2024 m. lapkričio 29 d. Europos bankininkystės institucijos (EBI) ataskaitą „ Rizikos vertinimo klausimynas. 2024 m. ruduo“,
–	atsižvelgdamas į 2023 m. rugpjūčio 4 d. EBI ataskaitą „Mašinų mokymasis vidaus reitingais grindžiamiems modeliams“,
–	atsižvelgdamas į 2024 m. gegužės 7 d. Europos Centrinio Banko paskelbtą dokumentą „Dirbtinio intelekto plėtra: nauda ir rizika finansiniam stabilumui“,
–	atsižvelgdamas į 2023 m. gruodžio 15 d. Ekonominio bendradarbiavimo ir plėtros organizacijos darbinį dokumentą „Generatyvinis dirbtinis intelektas finansų srityje“,
–	atsižvelgdamas į Tarptautinių atsiskaitymų banko 2024 m. gruodžio 12 d. ataskaitą „Dirbtinio intelekto reguliavimas finansų sektoriuje: naujausi pokyčiai ir pagrindiniai uždaviniai“,
–	atsižvelgdamas į Tarptautinių atsiskaitymų banko 2024 m. birželio 13 d. ataskaitą „Pažangi finansų sistema: kaip dirbtinis intelektas keičia finansų sektorių“,
–	atsižvelgdamas į 2024 m. gruodžio 19 d. G7 aukšto lygio ekspertų grupės ataskaitą „Dirbtinis intelektas ir ekonominės ir finansų politikos formavimas“,
–	atsižvelgdamas į 2024 m. lapkričio 14 d. Finansinio stabilumo tarybos ataskaitą „Dirbtinio intelekto poveikis finansiniam stabilumui“,
–	atsižvelgdamas į 2024 m. gegužės 31 d. Europos Parlamento ir Tarybos direktyvą (ES) 2024/1624 dėl finansų sistemos naudojimo pinigų plovimui ar teroristų finansavimui prevencijos[footnoteRef:2], [2:  OL L, 2024/1624, 2024 6 19, ELI: http://data.europa.eu/eli/reg/2024/1624/oj.] 

–	atsižvelgdamas į 2024 m. birželio 13 d. Europos Parlamento ir Tarybos reglamentą (ES) 2024/1689, kuriuo nustatomos suderintos dirbtinio intelekto taisyklės ir iš dalies keičiami reglamentai (EB) Nr. 300/2008, (ES) Nr. 167/2013, (ES) Nr. 168/2013, (ES) 2018/858, (ES) 2018/1139 ir (ES) 2019/2144 ir direktyvos 2014/90/ES, (ES) 2016/797 ir (ES) 2020/1828 (Dirbtinio intelekto aktas)[footnoteRef:3], [3:  OL L, 2024/1689, 2024 7 12, ELI: http://data.europa.eu/eli/reg/2024/1689/oj.] 

–	atsižvelgdamas į 2022 m. gruodžio 14 d. Europos Parlamento ir Tarybos reglamentą (ES) 2022/2554 dėl skaitmeninės veiklos atsparumo finansų sektoriuje, kuriuo iš dalies keičiami reglamentai (EB) Nr. 1060/2009, (ES) Nr. 648/2012, (ES) Nr. 600/2014, (ES) Nr. 909/2014 ir (ES) 2016/1011[footnoteRef:4], [4:  OL L 333, 2022 12 27, p. 1., ELI: http://data.europa.eu/eli/reg/2022/2554/oj.] 

–	atsižvelgdamas į 2016 m. balandžio 27 d. Europos Parlamento ir Tarybos reglamentą (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas)[footnoteRef:5], [5:  OL L 119, 2016 5 4, p. 1, ELI: http://data.europa.eu/eli/reg/2016/679/oj.] 

–	atsižvelgdamas į 2016 m. sausio 20 d. Europos Parlamento ir Tarybos direktyvą (ES) 2016/97 dėl draudimo produktų platinimo (nauja redakcija)[footnoteRef:6], [6:  OL L 26, 2016 2 2, p. 19, ELI: http://data.europa.eu/eli/dir/2016/97/oj.] 

–	atsižvelgdamas į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012[footnoteRef:7], [7:  OL L 173, 2014 6 12, p. 84, ELI: http://data.europa.eu/eli/reg/2014/600/oj.] 

–	atsižvelgdamas į 2014 m. gegužės 15 d. Europos Parlamento ir Tarybos direktyvą 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES[footnoteRef:8], [8:  OL L 173, 2014 6 12, p. 349, ELI: http://data.europa.eu/eli/dir/2014/65/oj.] 

–	atsižvelgdamas į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012[footnoteRef:9], [9:  OL L 176, 2013 6 27, p. 1, ELI: http://data.europa.eu/eli/reg/2013/575/oj.] 

–	atsižvelgdamas į 2013 m. birželio 26 d. Europos Parlamento ir Tarybos direktyvą 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB[footnoteRef:10], [10:  OL L 176, 2013 6 27, p. 338, ELI: http://data.europa.eu/eli/dir/2013/36/oj.] 

–	atsižvelgdamas į 2011 m. birželio 8 d. Europos Parlamento ir Tarybos direktyvą 2011/61/ES dėl alternatyvaus investavimo fondų valdytojų, kuria iš dalies keičiami direktyvos 2003/41/EB ir 2009/65/EB bei reglamentai (EB) Nr. 1060/2009 ir (ES) Nr. 1095/2010[footnoteRef:11], [11:  OL L 174, 2011 7 1, p. 1, ELI: http://data.europa.eu/eli/dir/2011/61/oj.] 

–	atsižvelgdamas į 2009 m. lapkričio 25 d. Europos Parlamento ir Tarybos direktyvą 2009/138/EB dėl draudimo ir perdraudimo veiklos pradėjimo ir jos vykdymo (Mokumas II)[footnoteRef:12], [12:  OL L 335, 2009 12 17, p. 1, ELI: http://data.europa.eu/eli/dir/2009/138/oj.] 

–	atsižvelgdamas į 2009 m. liepos 13 d. Europos Parlamento ir Tarybos direktyvą 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo[footnoteRef:13]. [13:  OL L 302, 2009 11 17, p. 32, ELI: http://data.europa.eu/eli/dir/2009/65/oj.] 

–	atsižvelgdamas į savo 2022 m. gegužės 3 d. rezoliuciją dėl dirbtinio intelekto skaitmeniniame amžiuje[footnoteRef:14], [14:  OL C 465, 2022 12 6, p. 65.] 

–	atsižvelgdamas į Darbo tvarkos taisyklių 55 straipsnį,
–	atsižvelgdamas į Ekonomikos ir pinigų politikos komiteto pranešimą (A10-0000/2025),
A.	kadangi ES dirbtinio intelekto aktu nustatoma pirmoji pasaulyje išsami dirbtinio intelekto (DI) reglamentavimo sistema;
B.	kadangi Dirbtinio intelekto akte apibrėžiami du didelės rizikos naudojimo finansinių paslaugų sektoriuje atvejai, t. y. DI sistemų naudojimas vartojimo kreditų vertinimo ir kreditingumo vertinimo tikslais ir jų naudojimas rizikos vertinimui ir gyvybės bei sveikatos draudimo kainodarai;
C.	kadangi DI sistema Dirbtinio intelekto akte apibrėžiama kaip mašina grindžiama sistema, suprojektuota veikti įvairiais autonomijos lygiais, kuri po diegimo gali veikti prisitaikydama ir kuri, siekiant aiškių ar numanomų tikslų, iš gautos įvesties duomenų daro išvadą, kaip generuoti išvedinius, pavyzdžiui, predikcijas, turinį, rekomendacijas ar sprendinius, kurie gali turėti įtakos fizinei ar virtualiai aplinkai;
D.	kadangi sistemos, naudojamos siekiant pagerinti matematinį optimizavimą arba paspartinti ir aproksimuoti tradicinius nusistovėjusius optimizavimo metodus, pvz., tiesinės ar logistinės regresijos metodus, nepatenka į DI sistemos apibrėžties taikymo sritį;
DI diegimas finansinių paslaugų srityje
1.	atkreipia dėmesį į platų ir įvairų DI diegimą visame ES finansinių paslaugų sektoriuje, kuriame mašinų mokymasis jau naudojamas ilgą laiką, o generatyvinis DI vis dažniau taikomas kaip pagalbinė priemonė; pabrėžia, kad dauguma dirbtinio intelekto naudojimo atvejų siekiama racionalizuoti administracinius procesus ir dauguma taikomųjų programų naudojamos ne didelės rizikos inovacijoms, o paprastiems klausimams spręsti, tik nedidelis jų skaičius naudojamas klientų aptarnavimo srityje, o naudojimo automatiniu režimu atvejų nėra[footnoteRef:15]; [15:  EBI ataskaita „ Rizikos vertinimo klausimynas. 2024 m. ruduo“; EIOPA ataskaita dėl Europos draudimo sektoriaus skaitmeninimo; ESMA ataskaita dėl dirbtinio intelekto ES investiciniuose fonduose.] 

2.	pabrėžia, kad dirbtinio intelekto naudojimas teikiant finansines paslaugas gali duoti naudos visuomenei, be kita ko, nustatant sukčiavimą nustatymą, atliekant kovos su pinigų plovimu patikrinimus, teikiant pagalbą klientams, vykdant sandorių stebėseną, atliekant sankcijų tikrinimą, tvarkant reikalavimus, teikiant individualizuotas finansines konsultacijas, vertinant kredito riziką, teikiant pagalbą reguliavimo reikalavimų laikymosi klausimais, užtikrinant klientų prijungimą ir tapatybės tikrinimus, vykdant rinkos priežiūrą ir piktnaudžiavimo rinka stebėseną;
3.	pažymi, kad pagrindinė rizika, susijusi su DI naudojimu finansinių paslaugų srityje, kyla dėl duomenų, kurie naudojami modeliams apmokyti, kokybės, tikslumo ir reprezentatyvumo, taip pat dėl poreikio užtikrinti patikimą duomenų valdymą, užkirsti kelią diskriminaciniams rezultatams ir išvengti sisteminio šališkumo; atkreipia dėmesį į iššūkius, susijusius su kibernetinio saugumo pažeidžiamumais ir DI sistemų paaiškinamumu;
4.	supranta, kad finansų įstaigos laikosi apdairaus ir laipsniško požiūrio į dirbtinio intelekto sistemų kūrimą ir diegimą, siekdamos užtikrinti atitiktį galiojantiems horizontaliesiems ir sektorių teisės aktams; pabrėžia, kad šis apdairus požiūris taip pat gali būti grindžiamas neįrodyta klientų paklausa, kintančiais klientų lūkesčiais ir rizikos aspektais;
5.	atkreipia dėmesį į ES finansinių subjektų priklausomybę nuo trečiųjų valstybių programinės įrangos ir DI priemonių technologijų tiekėjų – tai gali lemti koncentracijos riziką ir sumažinti finansų įstaigų derybinę galią derantis dėl DI paslaugų sutarčių sąlygų arba jas keičiant; pabrėžia, kad ES įmonės turi turėti galimybę naudoti esamą debesijos infrastruktūrą DI plėtrai ir diegimui; tačiau remia ES iniciatyvas, kuriomis siekiama skatinti DI ir debesijos plėtrą;
 DI finansinių paslaugų srityje reguliavimo aplinka
6.	pabrėžia, kad finansinių paslaugų sektorius yra griežtai reguliuojamas ir tiek nacionaliniu, tiek ES lygmenimis jam taikomi įvairūs sektorių teisės aktai, pagal kuriuos reikalaujama, kad subjektai valdytų riziką įvairiose srityse, įskaitant duomenų apsaugą, duomenų atsekamumo liniją, duomenų kokybę, duomenų valdymą, veiklos atsparumą, užsakomąsias paslaugas, modelio riziką, diskriminacinius rezultatus ir rinkos bei kredito riziką, ir kurie kartu sudaro DI diegimo ir valdymo finansinių paslaugų sektoriuje sistemą[footnoteRef:16]; [16:  Svarbūs atitinkamų sektorių teisės aktų pavyzdžiai yra Kapitalo reikalavimų reglamentas, Kapitalo reikalavimų direktyva, Direktyva „Mokumas II“, Draudimo produktų platinimo direktyva, Finansinių priemonių rinkų reglamentas, Finansinių priemonių rinkų direktyva, Skaitmeninės veiklos atsparumo aktas, Alternatyvaus investavimo fondų valdytojų direktyva ir KIPVPS direktyva, taip pat susijusios Europos priežiūros institucijų gairės ir techniniai reguliavimo standartai.] 

7.	reiškia susirūpinimą dėl Dirbtinio intelekto akto ir sektorių teisės aktų reguliavimo dubliavimosi ir teisinio netikrumo;
8.	primena, kad pagal Dirbtinio intelekto aktą finansų įstaigoms leidžiama taikyti ribotas nukrypti leidžiančias nuostatas, kai pagal ES finansinių paslaugų teisę yra nustatyti lygiaverčiai reikalavimai; reiškia susirūpinimą dėl to, kad trūksta pakankamų gairių, kaip aiškinti šį reguliavimo dubliavimąsi ir sąveiką; įspėja, kad nereikėtų taikyti maksimalistinio Dirbtinio intelekto akto aiškinimo, nes tai dar labiau apsunkintų finansų įstaigų reikalavimų laikymąsi; pripažįsta iššūkį, kylantį dėl to, kad priežiūros institucijos skirtingai aiškina teisines nuostatas ir esama skirtingų lūkesčių, susijusių su acquis taikymu, ir dėl to atsiranda bendrosios rinkos fragmentacija;
9.	reiškia susirūpinimą dėl to, kad BDAR ir jo reikalavimuose dėl duomenų kiekio mažinimo, tikslo apribojimo, klientų sutikimo ir finansų įstaigų atliekamo asmens duomenų tvarkymo nustatomi DI naudojimo finansinių paslaugų srityje apribojimai;
Rekomendacijos, kaip užtikrinti atsakingą DI naudojimą finansinių paslaugų srityje
10.	apgailestauja dėl to, kad ES atsilieka DI inovacijų ir investicijų srityje; mano, kad finansinių paslaugų sektorius, kaip sektorius, kuris daugiausia išleidžia IRT paslaugoms ir produktams, gali atlikti katalizatoriaus vaidmenį sutelkiant privačias investicijas į DI;
11.	ragina Komisiją užtikrinti aiškumą ir pateikti gaires, kaip esami finansinių paslaugų reglamentai taikomi DI naudojimui finansinių paslaugų srityje; mano, kad tokiomis gairėmis turėtų būti siekiama sudaryti sąlygas naudoti DI finansinių paslaugų sektoriuje; ragina nustatyti nuoseklias apibrėžtis ir supaprastinti reguliavimo sistemą, kad būtų išvengta reikalavimų dubliavimo, įskaitant rizikos vertinimo ataskaitų teikimo reikalavimus;
12.	įspėja, kad nereikėtų priimti naujų sektorinių teisės aktų, kuriais būtų reguliuojamas DI finansinių paslaugų srityje, nes jau yra nustatytos sektorių taisyklės, apimančios DI diegimą; mano, kad dėl to atsirastų papildomo sudėtingumo ir netikrumo ir galiausiai iš sektoriaus būtų atimti naudojimosi DI privalumai; primygtinai rekomenduoja Komisijai ir valstybėms narėms koordinuoti veiksmus siekiant išvengti perteklinio reguliavimo, kalbant apie jau esamus aktualius reglamentus, ir užkirsti kelią naujų kliūčių atsiradimui tarpvalstybinėse rinkose;
13.	ragina Europos ir nacionalines priežiūros institucijas remti DI naudojimą skatinant nuoseklų aiškinimą ir vengiant pernelyg griežto esamų taisyklių taikymo; mano, kad nesugebėjimas remti DI naudojimo kelia riziką, kad iš finansinių paslaugų sektoriaus bus atimti DI privalumai; pabrėžia, kad priežiūros institucijų požiūris ir metodai yra tokie pat svarbūs kaip ir pačios taisyklės; rekomenduoja, kad dedant priežiūros pastangas pirmenybė būtų teikiama apčiuopiamai, operacinei rizikai, jei ji nustatyta, o ne abstraktiems ar teoriniams susirūpinimą keliantiems klausimams;
14.	mano, kad dideliems DI naudojimo pokyčiams reikės tinkamų įgūdžių ir gebėjimų, atsižvelgiant į tai, kad DI naudojimas priklauso nuo žmogiškųjų pajėgumų; remia sektoriaus priemones, kuriomis siekiama gerinti DI technologijų supratimą ir atsakingą naudojimą šiame sektoriuje; prašo suteikti daugiau aiškumo dėl Dirbtinio intelekto akte nustatytų reikalavimų finansų įstaigoms laikytis DI raštingumo reikalavimų;
°
°	°
15.	paveda Pirmininkei perduoti šią rezoliuciją Tarybai ir Komisijai.

[bookmark: _Toc256000004]AIŠKINAMOJI DALIS
Šiame pranešime nagrinėjami DI naudojimo ir poveikio finansinių paslaugų sektoriuje ir reguliavimo aplinkos klausimai. Pranešėja teikia politikos rekomendacijas, kad būtų sudarytos sąlygos naudoti DI finansinių paslaugų srityje ir panaikintas reguliavimo dubliavimasis. Pranešime aptariami finansinių paslaugų sektoriui būdingi aspektai ir nenagrinėjami kitų komitetų kompetencijai priklausantys klausimai.
Pranešėja mano, jog labai svarbu, kad politinės diskusijos dėl DI finansinių paslaugų srityje būtų grindžiamos realybe ir būtų orientuotos į konkrečius ir realistiškus klausimus. Reikia tinkamai atsižvelgti į esamą teisinę sistemą ir praktines technologijų naudojimo finansinių paslaugų srityje realijas, o ne spekuliuoti svarstant abstrakčius ar teorinius susirūpinimą keliančius klausimus.
Todėl pranešime pirmiausia analizuojamas DI diegimas šiame sektoriuje. Pažymima, kad dauguma DI naudojimo atvejų siekiama sumažinti išlaidas racionalizuojant operacijas, o ne kurti naujus pajamų srautus. Dauguma naudojimo atvejų yra ne didelės rizikos, o nesudėtingos inovacijos ir tai reiškia, kad galima tvirtai teigti, jog DI diegimas finansų srityje yra apdairus. Mes toli nuo finansų sistemos, kuri būtų valdoma autonominiais automatiniais DI modeliais, keliančiais grėsmę finansiniam stabilumui ir vartotojų interesams, arba būtų labai nuo jų priklausoma. 
Tikrovėje yra priešingai: sektorius yra taip griežtai reguliuojamas ir finansų įstaigų turima finansinė atsakomybė yra tokia didelė, kad didžioji dalis DI naudojimo atvejų yra mažos rizikos ir užtikrina žmogaus eksperto dalyvavimą operacijų grandinėje. Vis dėlto DI technologijų sklaida ir naudojimas visame finansinių paslaugų sektoriuje turi didelį potencialą. Jos ne tik gali padidinti sektoriaus efektyvumą, pagerinti vartotojams teikiamas paslaugas ir sustiprinti Europos įmonių konkurencingumą, bet ir padėti veiksmingiau kovoti su pinigų plovimu ir sukčiavimu. 
Tai nereiškia, kad DI diegimas finansinių paslaugų srityje nekelia rizikos. Duomenų kokybės, paaiškinamumo ir DI skaidrumo klausimas šioje srityje, kaip ir kitose srityse, yra iššūkis. Tačiau finansinių paslaugų sektorius, turintis daugybę išsamių direktyvų ir reglamentų, yra gerai pasirengęs valdyti šią riziką. Finansų įstaigos, nesvarbu, ar tai bankai, draudimo įmonės ar turto valdytojai, pagal ES finansinių paslaugų teisės aktus privalo turėti duomenų kokybės, duomenų atsekamumo linijos, duomenų valdymo, veiklos atsparumo, užsakomųjų paslaugų, modelio rizikos, koncentracijos rizikos, diskriminacinių rezultatų ir kitas sistemas – tai ir yra DI diegimo ir valdymo sistema. Kadangi DI toliau diegiamas finansų srityje, labai svarbu toliau stebėti šią riziką ir suteikti finansų ekspertams išteklių, mokymų ir DI raštingumo. 
Kita alternatyva – taikyti DI diegimo finansų srityje ribojimų požiūrį, priimant naujus teisės aktus iš baimės dėl nežinomo poveikio arba dėl to, kad esama padėtis yra patogi. Tokia politika atimtų galimybę finansinių paslaugų sektoriui naudotis DI. Tai galiausiai pakenktų sektoriaus konkurencingumui, siūlomų paslaugų kokybei ir sumažintų vartotojams teikiamą naudą. Tai taip pat turėtų neigiamą poveikį investicijoms į DI technologijas, atsižvelgiant į tai, kad finansinių paslaugų sektorius yra tas sektorius, kuris daugiausia išleidžia IRT paslaugoms ir produktams. Šis požiūris neturėtų būti svarstomas, atsižvelgiant į pasaulines lenktynes dėl DI, plačias geopolitines realijas, dėl kurių tos lenktynės vyksta, ir į tai, kad ES jau atsilieka.

Šį sąrašą parengė ir visą atsakomybę už jį prisiima pranešėja.
Jeigu sąraše esančių fizinių asmenų tapatybę galima nustatyti pagal jų vardą ir pavardę, jų pareigas arba pagal abu požymius, pranešėja pareiškia, kad ji atitinkamiems fiziniams asmenims pateikė Europos Parlamento pranešimą dėl duomenų apsaugos Nr. 484 (https://www.europarl.europa.eu/data-protect/index.do), kuriame išdėstytos jų asmens duomenų tvarkymui taikomos sąlygos ir su tuo tvarkymu susijusios teisės.

